Margrethe Vestager (RV), 2000-04-14:
Jeg vil gerne takke for den positive og for den, synes jeg, også fra et betragteligt flertal konstruktive tilgang, der har været til den lovpakke, som nu er blevet behandlet.
Det er meget væsentligt at holde fast i, at det her er et voksenuddannelsessystem, det er en voksenuddannelsesreform.
Vi har efter min mening et udmærket uddannelsessystem med tilhørende støttesystem i form af statens uddannelsesstøtte, som for børn, unge og unge voksne giver meget gode uddannelsesmuligheder.
Jeg synes, det er afgørende, at vi i et samfund som vores, hvor vi dels til nogle, der tidligere har fået en meget begrænset uddannelse, har en uddannelsesgæld, dels som følge af den forestilling, vi har om det samfund, der skabes i øjeblikket, giver mulighed for, at voksne kan vende tilbage eller parallelt med deres beskæftigelse kan uddanne sig gennem hele livet.
Det, som er hensigten med reformen, er at sikre
klare niveauer, men til gengæld med en anerkendelse af, at man kan nå det samme på mange forskellige måder.
Derfor må man også sige, at en af de klare forskelle til vores ordinære uddannelsessystem er anerkendelsen af, at de kompetencer, som voksne har, gør, at ting kan gøres på forskellige måder.
Det afgørende er naturligvis at holde fast i det faglige niveau.
Lovpakken giver, som en række ordførere også har været inde på, muligheder for alle voksne.
Jeg synes, det er meget væsentligt, at et voksenuddannelsessystem er åbent for alle voksne uanset deres uddannelsesbagggrund.
Men der ligger også i forslagene en klar prioritering af dem, som har fået mindst uddannelse i ungdommen, og sådan bør det efter min mening også være, således som også en række af ordførerne har været inde på.
Vi håber, at forslagene kan realiseres, og at de også kan realiseres i den mangfoldighed, der for nærværende er i voksenuddannelserne.
Vi forsøger ikke med lovforslagene her at skabe en mesterting, en skematisk løsning, men vi forsøger at skabe et system, som gør, at de eksisterende, nuværende, uddannelser kan udvikles ind i et system, og at nye uddannelser kan udvikles på et passende niveau.
Jeg tror, det er meget afgørende, at vi også får løst de sidste hængepartier, der er.
Med hensyn til spørgsmålet om informationsteknologi er det jo klart, også fra tidligere drøftelser i kredsen af uddannelsesordførere, at informationsteknologien kommer til at spille en stadig større rolle i vores uddannelser.
Jeg tror, det kommer til at gælde på alle niveauer, og derfor er den også som en naturlig ting indskrevet i den forberedende voksenuddannelse som et af de midler, man kan bruge dér, hvor det er rimeligt, men det er ikke stillet op som et mål i sig selv, fordi det for nogle vil være en dobbelt barriere.
I det støttesystem, vi forestiller os, er der også en klar afspejling af prioriteringen af dem, som har fået mindst uddannelse.
Har man ingen uddannelse, bør uddannelsesmulighederne stilles gratis til rådighed, og der bør også være støttemuligheder både på heltid og på deltid.
Gælder det dem, som har en uddannelse i forvejen, er det naturligvis afgørende, at der er et udbud, at der er relevante muligheder for efter- og videreuddannelse, men til gengæld er det også rimeligt nok, at de selv eller deres arbejdsgiver yder en deltagerbetaling, ligesom det må være sådan, at er man i beskæftigelse, jamen så har man også mulighed for at tilrettelægge uddannelse på deltid og i weekenderne, f.eks. også efter aftale med arbejdsgiveren.
Generelt betragtet vil jeg sige, at jeg havde håbet, der havde været en større tilslutning, for jeg synes, det er afgørende, specielt i forhold til den forberedende voksenundervisning, at Folketinget giver et håndslag til de mange mennesker, som har det som et konkret problem og som en konkret udfordring at øge deres kundskaber inden for de helt basale færdigheder, og jeg synes, det er væsentligt, at i et samfund som vores, hvor det rent faktisk er et tabu at nærme sig en erkendelse af, at man har brug for læsekurser, havde det været et flot tilsagn fra Folketingets side, at man samlet forestod den del af lovgivningen, uanset at der er andre dele af den, som man ikke finder tiltrækkende.